"Bună seara. În urmă cu puțin timp, Poliția Secției 4 Leordina a surprins în localitatea Repedea, două excavatoare care excavau în albia râului fără a avea autorizație. S-au făcut dosare penale. Eu nu m-am putut apropia foarte mult deoarece erau mai multe persoane. Acolo era poliția și jandarmeria. Jandarmul mi-a spus să plec de acolo să nu sară cumva la bătaie" ne-a transmis un cititor al site-ului nostru.
Ce spune Poliția
Joi, 21 martie a.c., în jurul orei 19.15, un bărbat din Vișeu de Sus a sesizat poliția prin SNUAU 112 că în albia râului Poieni, pe raza comunei Repedea, se excavează în mod ilegal balastru.
La fața locului polițiștii au depistat o autoutilitară cu balastru, două excavatoare și au identificat trei bărbați domiciliați în comuna Repedea.
Întrucât există suspiciuni cu privire la activitatea de excavare pe care aceștia o desfășurau, polițiștii au întocmit dosar penal sub aspectul comiterii infracțiunii de executarea de activități miniere fără permis sau licență și continuă cercetările pentru lămurirea stării de fapt.